Bo! Gwelloc'h e vi e Roazhon "ez-unan-penn" eget na oan-me bet e Gwengamp em-unanig. Ur bloavezh eus ar re iskisañ am boa bevet a-raok din kejañ ouzh Céline. Bremañ pa gounaan ar bloavezh-se e vousc'hoarzhan tra ma oan trist-meurbet d'ar c'houlz-se.  An eñvorennoù ne vezont ket bravaet dre ret. Lod a steuz, lod a zisliv, lod a gemer ur banne hirnez pe melkoni e-pad ur prantad. Techet eo an nen da soñjal "A, pegen gwell e oa an traoù a-raok!", aes eo lavarout avat, rak pa soñjer mat ne oant  na gwelloc'h na gwashoc'h, disheñvel e oant 'vat!  Da bep koulz e lod a levenez hag a dristidigezh.